Diari Oficial de la Generalitat Valenciana


Sumari del DOGV 2968, del 10-04-1997 (1997/6791)

DECRET 145/1997, d'1 d'abril, del Govern Valencià, pel qual es regula el Comité Valencià de Disciplina Esportiva.
-----------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/04/01/145/dof/vci/html**

### Dades del document

Número de DOGV
:   2968

Data del DOGV
:   10-04-1997

Secció del DOGV
:   DISPOSICIONS GENERALS

Número del document
:   1997/6791


Data del document
:   01-04-1997

Organisme emissor
:   Conselleria de Benestar Social

Tipus de document
:   Decret

Anàlisi jurídica

DECRET 145/1997, d'1 d'abril, del Govern Valencià, pel qual es regula el Comité Valencià de Disciplina Esportiva.  
Exposició de motius  
La Llei de la Generalitat Valenciana 4/1993, de 20 de desembre, de l'Esport de la Comunitat Valenciana, regula en la secció quarta del capítol I del títol V, el Comité Valencià de Disciplina Esportiva, com a òrgan suprem en matèria de disciplina esportiva i en matèria electoral federativa, dins l'àmbit de la Comunitat Valenciana.  
Aquest comité estava regulat anteriorment a la promulgació de la llei, d'una banda, pel Decret 125/1986, de 20 d'octubre, que el va crear i va establir una normativa específica; i, d'altra banda, per l'Ordre de la Conselleria de Cultura, Educació i Ciència, de 19 de maig de 1987, per la qual s'establia el procediment de designació i les condicions d'una part dels membres de l'esmentat òrgan.  
Atés que la llei autonòmica regula en els aspectes fonamentals el Comité Valencià de Disciplina Esportiva amb uns preceptes que són de rang jeràrquic superior al de les disposicions esmentades, és procedent ara dictar la normativa complementària referent a aquest òrgan, per a adaptar-la al text legal vigent i acomplir el que preceptua l'article 84.3 de la Llei de l'Esport de la Comunitat Valenciana, cosa que es duu a efecte mitjançant aquest decret.  
Per això, a proposta de la consellera de Benestar Social, oït el Consell d'Estat i amb la deliberació prèvia del Govern Valencià, en la reunió del dia 1 d'abril de 1997,  
DECRETE  
CAPÍTOL I  
Naturalesa i competències  
Article 1. Adscripció orgànica i independència funcional  
1. El Comité Valencià de Disciplina Esportiva, òrgan decisori suprem en matèria de disciplina esportiva i en matèria electoral federativa, en l'àmbit territorial de la Comunitat Valenciana, està adscrit orgànicament a la Direcció General de l'Esport de la Conselleria de Benestar Social.  
2. El Comité Valencià de Disciplina Esportiva actua i resol amb independència respecte de l'administració autonòmica i de qualssevol altres administracions, entitats o persones.  
3. La Direcció General de l'Esport de la Conselleria de Benestar Social haurà de proporcionar al Comité Valencià de Disciplina Esportiva els mitjans personals i materials necessaris per a un funcionament digne i eficaç.  
Article 2. Competències disciplinàries  
Les competències del Comité Valencià de Disciplina Esportiva en l'àmbit disciplinari són les següents:  
1. Conéixer i resoldre, en via de recurs, les pretensions impugnadores que es deduïsquen en relació amb els actes dictats en matèria de disciplina esportiva pels òrgans competents de les federacions, titulars de la potestat disciplinària.  
2. Tramitar i resoldre els expedients disciplinaris originats per les denúncies que per la seua qualificada gravetat i transcendència formule la Direcció General de l'Esport o que acorde incoar d'ofici el comité.  
Article 3. Competències electorals  
Les competències del Comité Valencià de Disciplina Esportiva en matèria electoral federativa es concreten a conéixer dels recursos que s'interposen contra les resolucions que adopten les juntes electorals federatives competents en matèria electoral, en ocasió de la celebració d'eleccions en les federacions esportives per a la designació dels seus òrgans de govern i representació.  
Article 4. Naturalesa i execució de les seues resolucions  
1. Les resolucions dictades pel Comité Valencià de Disciplina Esportiva esgoten la via administrativa. Contra aquestes es podrà interposar un recurs davant la jurisdicció contenciosa administrativa.  
2. L'execució de les resolucions del Comité Valencià de Disciplina Esportiva correspon a les federacions esportives i, si és el cas, a les persones o entitats designades en la mateixa resolució, que seran responsables de l'estricte i efectiu compliment d'aquestes sense dilacions indegudes.  
3. La inexecució d'aquestes resolucions o d'altres ordres o disposicions expresses de l'esmentat comité per qui corresponga fer-ho podrà donar lloc a les responsabilitats disciplinàries que siguen procedents.  
CAPÍTOL II  
Composició  
Article 5. Composició  
1. El Comité Valencià de Disciplina Esportiva està integrat per cinc vocals i un secretari, amb veu però sense vot, tots ells amb el títol de doctor o llicenciat en dret.  
Els vocals hauran de ser persones de reconegut prestigi, que hagen exercit almenys durant dos anys una professió jurídica i que tinguen qualificada experiència en matèria esportiva, bé per haver exercit càrrecs federatius, directius o d'assessors en entitats esportives, bé per haver practicat amb assiduïtat alguna activitat esportiva federada.  
Seran aplicables als membres del comité les causes d'abstenció i recusació previstes en la legislació de l'estat reguladora del procediment administratiu comú.  
2. Els membres del Comité Valencià de Disciplina Esportiva seran nomenats per la consellera de Benestar Social de la forma següent:  
a) Tres vocals a proposta de les federacions esportives de la Comunitat Valenciana.  
b) Dos vocals per lliure designació de la consellera de Benestar Social.  
c) El secretari serà nomenat a proposta de la Direcció General de l'Esport entre el seu personal.  
La resolució de nomenament dels membres del Comité Valencià de Disciplina Esportiva serà publicada en el Diari Oficial de la Generalitat Valenciana.  
Article 6. Designació i nomenament dels membres proposats per les federacions esportives  
La designació dels tres vocals del Comité Valencià de Disciplina Esportiva a proposta de les federacions esportives, a què es refereix l'apartat 2.a) de l'article precedent, s'ajustarà al procediment següent:  
1. En el termini màxim de trenta dies des de la finalització del mandat dels membres del Comité Valencià de Disciplina Esportiva, la Direcció General de l'Esport de la Conselleria de Benestar Social comunicarà per escrit a les federacions esportives autonòmiques l'obertura d'un termini de 15 dies hàbils perquè la federació que ho desitge puga presentar un candidat, a proposta de la seua junta directiva.  
2. Finalitzat el termini de presentació de candidatures, la Direcció General de l'Esport farà pública la relació de candidats de les respectives federacions proposants, així com la data de celebració de l'assemblea en què s'haja de fer la votació.  
3. En cas que sols s'hagen presentat tres o menys candidats, no caldrà l'elecció, i els candidats presentats seran considerats com a membres electes del comité. Així mateix serà competència del director general de l'Esport realitzar la proposta de nomenament dels restants fins el màxim de tres.  
4. Per a l'elecció dels tres membres del Comité Valencià de Disciplina Esportiva, l'assemblea estarà constituïda per tots els presidents de les federacions esportives autonòmiques, que podran delegar en qualsevol altre membre de la junta directiva o de la comissió gestora.  
La delegació, que s'efectuarà per escrit, haurà de ser expressa per a l'esmentat acte.  
L'assemblea quedarà vàlidament constituïda en primera convocatòria quan hi assistisquen la meitat més una de les federacions existents. En segona convocatòria, que tindrà lloc 15 minuts després, siga quin siga el nombre d'assistents.  
5. L'elecció es realitzarà mitjançant votació secreta, en què cada president de federació autonòmica o persona en qui delegue podrà votar a tres candidats com a màxim.  
Les paperetes que continguen més de tres noms seran considerades nul·les.  
6. Resultaran elegits els tres candidats que hagen obtingut major nombre de vots.  
En cas d'empat entre dos o més candidats, es realitzaran successives votacions en el mateix acte de l'assemblea per a resoldre'l.  
7. La mesa electoral estarà constituïda pel president de la federació de més edat entre tots els presents, que actuarà com a president de la mesa, i el president de menys edat entre els presents, que actuarà com a secretari. També formarà part de la mesa un representant de la Direcció General de l'Esport, designat a aquest efecte.  
8. Finalitzada l'elecció, es redactarà l'acta de la sessió, que serà firmada per tots els membres de la mesa electoral, on s'hauran d'allistar tots els candidats amb el nombre de vots obtinguts per cadascun, la qual serà lliurada a la Direcció General de l'Esport, per al posterior nomenament per la consellera de Benestar Social.  
Article 7. Pèrdua de la condició de membre del Comité Valencià de Disciplina Esportiva  
La condició de membre del Comité Valencià de Disciplina Esportiva es perdrà per qualsevol de les causes següents:  
1. Per defunció.  
2. Per dimissió.  
3. Per expiració del període de mandat.  
4. Per incapacitat declarada mitjançant resolució judicial ferma.  
5. Per resolució ferma dictada per un òrgan judicial que l'inhabilite per a un càrrec públic.  
6. Per resolució ferma dictada per un òrgan esportiu que l'inhabilite per a un càrrec esportiu.  
7. Per incompetència manifesta declarada a través del corresponent expedient sancionador.  
Els dos vocals de lliure designació nomenats per la consellera de Benestar Social, a què es refereix l'apartat 2.b) de l'article 5, podran ser remoguts del càrrec lliurement, per disposició de la consellera i quan es produïsca un canvi del titular de la Conselleria. En aquest cas la consellera designarà un nou membre del comité en substitució del remogut. Si el qui cessa és el president o vicepresident del comité, es procedirà una nova elecció del càrrec en la forma prevista en l'article 9.  
Article 8. Vacants  
1. Si durant el transcurs del període de mandat del Comité Valencià de Disciplina Esportiva previst en l'article 10 es produeixen vacants d'algun o alguns dels membres nomenats a proposta de les federacions, les vacants seran cobertes successivament pels candidats que hagen obtingut major nombre de vots en l'última elecció. En cas d'empat, cobrirà la vacant el de més edat. El candidat suplent designat així exercirà el càrrec durant la resta del període de mandat que reste al membre substituït.  
2. Si la vacant produïda era d'un membre de lliure designació per la consellera de Benestar Social, el conseller designarà un nou membre per a la resta del període de mandat.  
Article 9. Elecció del president i del vicepresident  
Els vocals del Comité elegiran, entre ells, els càrrecs de president i vicepresident com a primera actuació en començar el mandat, en el termini màxim de quinze dies a comptar des de la designació de l'últim d'ells. La proposta corresponent serà elevada a la consellera de Benestar Social per al seu nomenament.  
Amb aquesta finalitat es convocarà una sessió extraordinària en què, després de prendre possessió dels càrrecs de vocals, s'elegiran els qui hagen d'exercir els càrrecs de president i vicepresident per majoria simple.  
De manera anàloga es procedirà quan es produïsca la vacant d'un membre que exercisca el càrrec de president o vicepresident.  
Realitzada l'elecció, es publicarà en el Diari Oficial de la Generalitat Valenciana la composició del Comité Valencià de Disciplina Esportiva, amb l'expressió dels càrrecs.  
Article 10. Mandat i caràcter honorífic dels membres del Comité Valencià de Disciplina Esportiva  
1. El mandat del Comité Valencià de Disciplina Esportiva tindrà una duració de quatre anys, sense perjudici del que disposa l'article 7.  
2. El càrrec de membre del Comité Valencià de Disciplina Esportiva tindrà caràcter honorífic. Això no obstant, podran percebre dietes i indemnitzacions per l'assistència a sessions previstes en les normes legals vigents.  
CAPÍTOL III  
Funcionament  
Article 11. Constitució i adopció d'acords  
1. Per a la vàlida constitució del comité i l'adopció d'acords cal la presència, almenys, de tres dels cinc membres amb dret a vot, un dels quals haurà de ser el president o el vicepresident que el substituïsca.  
En cas d'absència del secretari, el suplirà en funcions el vocal que designe per a aquest acte la presidència.  
2. Els acords s'adoptaran per majoria de vots presents; el president posseeix vot de qualitat amb què dirimirà, si és el cas, els empats que es produïsquen.  
3. Es nomenarà per torn un vocal ponent per a cadascun dels recursos o expedients, segons l'ordre d'entrada d'aquests.  
Correspon al ponent practicar les diligències i activitats que calga a l'efecte d'esclarir els fets rellevants per a la resolució o per raó dels quals s'haja de dictar aquesta i redactar la proposta de resolució.  
Això no obstant, el president podrà designar entre els membres del comité els vocals que hagen de practicar determinades diligències en els casos concrets que ho requerisquen.  
Amb caràcter previ a la deliberació i decisió dels assumptes, el ponent haurà d'exposar la seua proposta degudament fundada.  
4. Per a la vàlida constitució del comité caldrà la convocatòria prèvia tramesa per escrit a tots els membres, amb una antelació mínima de cinc dies. En casos d'urgència, així apreciats pel president, la convocatòria prèvia es podrà efectuar en un termini menor.  
En tota convocatòria haurà de constar el dia, l'hora, el lloc i l'ordre del dia dels assumptes a tractar.  
La inclusió en l'ordre del dia dels assumptes pendents es farà per l'ordre en què queden complets per a decidir. Això no obstant, el president podrà decidir la inclusió en l'ordre del dia, amb caràcter preferent, dels assumptes la resolució urgent dels quals així ho aconselle.   
Les convocatòries seran firmades i enviades pel secretari del Comité per ordre del president.  
Article 12. Funcions del president  
Són funcions del president:  
1. Exercir la representació del Comité Valencià de Disciplina Esportiva i fer complir els seus acords, adoptant les mesures necessàries per a això.  
2. Convocar i presidir les seues sessions.  
3. Ordenar les deliberacions i dirimir amb el seu vot de qualitat els supòsits d'empat.  
4. Autoritzar amb la firma les resolucions i els certificats del comité.  
5. Fixar l'ordre del dia de les sessions.  
Article 13. Funcions del vicepresident i dels vocals  
És funció del vicepresident suplir el president en casos d'absència, vacant o malaltia.  
Són funcions dels vocals: actuar amb veu i vot en les sessions plenàries del comité i practicar les diligències i activitats necessàries en relació amb els assumptes de què siguen ponents.  
Article 14. Funcions del secretari  
Són funcions del secretari:  
1. Cursar les convocatòries per a l'assistència a les sessions, per ordre del president.  
2. Assistir a les sessions plenàries del comité amb veu però sense vot.  
3. Ordenar els expedients dels assumptes que hagen de ser resolts pel comité.  
4. Assignar les ponències per a la seua resolució, per l'ordre establit.  
5. Confeccionar l'ordre del dia d'acord amb les instruccions del president.  
6. Estendre acta de les decisions i dels acords, que seran subscrits amb el vist-i-plau del president.  
7. Vetlar per l'adequada notificació de les convocatòries i dels acords.  
8. Qualssevol altres que li siguen assignades pel president.  
CAPÍTOL IV  
Procediment  
Article 15. Requisits dels escrits de recurs  
Els escrits on es formalitzen els recursos dirigits al comité hauran de contenir:  
- Nom i cognoms de la persona física o denominació social de l'entitat esportiva interessada, amb expressió del nom i cognoms del seu representant legal, i domicili a l'efecte de notificacions.  
- Fets ocorreguts i al·legacions que s'estimen oportunes, proposta de les proves que no s'hagen pogut practicar en les instàncies inferiors, fonaments de dret o raonaments en què basen les al·legacions.  
- Pretensió impugnadora concreta que, com a conseqüència d'això, se sol·licite al Comité.  
- Lloc, data, firma i indicació de l'òrgan a què s'adrecen.  
Article 16. Presentació dels escrits  
Els escrits en què es formalitzen les reclamacions o els recursos es presentaran al Registre de la seu del Comité Valencià de Disciplina Esportiva, a l'oficina del Registre del òrgan que va dictar la resolució impugnada o als altres llocs previstos en les disposicions reguladores del procediment administratiu, acompanyats d'una còpia simple que degudament segellada servirà com a justificant de la interposició.  
Article 17. Procediment  
1. En els recursos de caràcter disciplinari se seguiran els tràmits següents:  
a) Presentat l'escrit de recurs, el secretari del comité n'enviarà una còpia a l'òrgan federatiu que va dictar la resolució contra la qual es recorre, que haurà d'enviar l'expedient complet objecte de recurs i, si n'hi ha, l'informe corresponent en el termini improrrogable de deu dies hàbils.  
b) Una vegada rebut l'expedient, el secretari enviarà una còpia de l'escrit de recurs a tots els interessats directament, perquè puguen consultar l'expedient i formular al·legacions en el termini màxim de deu dies hàbils. Transcorregut aquest termini, s'elevarà al ple del comité per a la seua deliberació i resolució. Les resolucions del Comité Valencià de Disciplina Esportiva s'hauran de dictar en el termini màxim de tres mesos des que s'inicie el procediment corresponent.  
c) La resolució del recurs confirmarà, modificarà o revocarà la resolució objecte de recurs o declararà que és inadmissible.  
Si el Comité estima que hi ha un vici formal, podrà ordenar la retroacció de l'expedient al moment en què es va produir la irregularitat.  
2. En els expedients iniciats per denúncies que per la seua importància o transcendència formule la Direcció General de l'Esport o que acorde incoar d'ofici el comité, se seguirà el procediment previst en l'apartat primer d'aquest article, fent si cal les adaptacions procedents.  
3. Els recursos de caràcter electoral s'ajustaran als terminis i tràmits que establisquen les normes de la Generalitat Valenciana reguladores dels processos electorals de les federacions esportives de la Comunitat Valenciana.  
DISPOSICIÓ DEROGATÒRIA  
Queden derogats el Decret 125/1986, de 20 d'octubre, del Govern Valencià, i l'Ordre de 19 de maig de 1987, de la Conselleria de Cultura, Educació i Ciència, així com altres disposicions de rang igual o inferior que s'oposen al que preveu aquest decret.  
DISPOSICIONS FINALS  
Primera  
S'autoritza a la consellera de Benestar Social a dictar les disposicions necessàries per a l'execució d'aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 1 d'abril de 1997  
El president de la Generalitat Valenciana,  
EDUARDO ZAPLANA HERNÁNDEZ-SORO  
La consellera de Benestar Social,  
MARCELA MIRÓ PÉREZ


Còpia Permalink ELI